میناتوری

میناتوری / میناطوری (Miniature مصغر۔ لاطینی کلمہ ہے۔ فرانسیسی سے انگریزی میں داخل ہوا) چھوٹے سائز پر بنائی ہوئی تصویر کے لیے منی ایچر پینٹنگ یا مصغر مصوری کی اصطلاح رائج ہے مثلاً سفالی چینی یا دھات کے گلدانوں اور ظروف پر اور خاص طور سے کتبِ مصورہ کی تصاویر۔ محمد اعظم قاسمی کے نزدیک اس معنی میں منی ایچر پینٹنگ کا عام فہم ترجمہ  ہے۔ کبیر احمد جائسی اور شان الحق حقی نے تصویرچہ کیا ہے۔ جدید ایرانی مولفین نے از راہ احتیاط اصل کلمے کو فارسی لہجے میں اخذ کر کے  کر لیا ہے۔
 اسلامی میناتوری 
اسلامی ملکوں میں جس فن نے سب سے زیادہ ترقی کی وہ میناتوری مصوری ہے۔ یہ اصل میں کتابوں کو مصور کرنے کا فن ہے۔ لندن، پیرس، استنبول وغیرہ کے عجائب گھروں میں اسلامی ملکوں کی بے شمار قلمی کتابیں محفوظ ہیں جنھیں اس عہد کے مصوروں نے مصور کیا تھا۔ یہ کتابیں ہر قسم کی ہیں مثلاً تھے، کہانیوں، نجوم و دیگر علوم وغیرہ کی۔ آکسفورڈ کے عجائب گھر میں عبد الرحمن صوفی کی ایک مصور کتاب صور الکواکب پر موجود ہے۔

عہدِ عباسی میں علوم و فلسفہ کی بے شمار کتابیں یونانی سے ترجمہ کی گئی تھیں۔ ان میں بعض مصور بھی تھیں۔ ترجمے کے وقت تصویروں کی بھی نقل کی گئی اور بعد میں یہ اسلامی فنون لطیفہ کا حصہ بن گئیں۔ اس زمانے میں یونانی زبان کے علاوہ اور زبانوں سے بھی ترجمہ کیے گئے۔ مثلا سنسکرت کی کتاب پنچ تنتر کا ترجمہ  کے نام سے کیا گیا اور اس کے بھی بعض نسخے مصور ہیں۔ ان تصویروں میں دبستان عراق کی خصوصیات ہیں۔ اس کے علاوہ کہانیوں کی ایک اور کتاب گیارھویں صدی عیسوی کی آکسفورڈ اور لینن گراڈ میں موجود ہے۔ ان میں باغوں، پھلوں اور تنومند انسانوں کی کئی تصویریں بنی ہوئی ہیں جن میں نیلا اور مینگنیزی رنگ استعمال ہوا ہے۔ یہ الحریری کی مصنفہ ہے۔ دبستان عراق کی مصور کتابوں میں بیرونی کی آثار الباقیہ اور کتاب الہند کے نسخے بھی موجود ہیں۔

ایران میں میناتوری کا فن اسلام سے پہلے ساسانی عہد میں (226ء–651ء) بھی موجود تھا۔ اس کے بعض نمونے وسط ایشیا میں ملے ہیں۔ ان تصویروں میں فنکاروں نے اپنے مذہب پر زور دیا ہے۔ اسلامی دور کے ایران کی جو مصور کتابیں ملی ہیں ان میں اندرزنامہ کا مخطوطہ (483ھ) کافی اہم ہے۔ اس میں 109 کتابی تصاویر موجود ہیں۔ یہ دبستان عراق کی پیداوار ہے۔ نقاشی کاغذ کے پورے صفحہ پر نہیں ہے۔ اشکال ایک ہی سطح پر ہیں اور مناظر قدرت کم سے کم ہیں۔ ایران پر منگول قبضہ اور پھر ان کے مسلمان ہو جانے کے بعد ایل خانی دور میں اس فن میں کافی تبدیلیاں آئی ہیں۔ چینی اسلوب کا گہرا اثر پڑا ہے۔ نقاشی پورے صفحہ پر ہے اور عکس مختلف سطحوں پر دکھایا گیا ہے۔ اس دور کی مصور کتابیں لندن و پیرس کے عجائب گھروں میں محفوظ ہیں۔ اس وقت کے مشہور مصور احمد موسیٰ اور شمس الدین تھے۔ اہل خانی دور حکومت میں شاہ نامہ کے کئی مصور ایڈیشن تیار ہوئے۔ ایران کے تیموری و صفوی عہد میں اس فن کو سرکاری سرپرستی حاصل رہی اور اس میں کافی نزاکت اور نفاست پیدا ہوئی۔ ایرانی مصوروں میں بہزاد (885ھ) کا نام سر فہرست ہے۔ یہ بے مثال فنکار اپنی جدت طرازی اور فطرت پسندی میں جواب نہیں رکھتا۔ انسانی اشکال بنانے میں اس نے بڑی انفرادیت دکھلائی تھی۔ بعض شکلیں تو بالکل شبیہیں معلوم ہوتی ہیں۔ چٹانوں کی تصویریں وہ ایسے بناتا تھا جیسے مونگے اور اسفنج کے انبار لگے ہوں۔ رنگ نہایت نرم و نازک استعمال کرتا تھا۔ اس کی بتائی ہوئی مصور کتابیں لندن، آکسفورڈ اور استنبول کے عجائب گھروں میں موجود ہیں۔

جب شاہ اسماعیل صفوی نے خاندان صفوی کی بنیاد رکھی تو (907ھ) میں بہزاد کو تبریز بلوا لیا۔ یہاں اس نے بعض کتابوں کے لیے معرکے کی تصویریں تیار کیں۔ ان کتابوں میں خمسہ نظامی اور کلیات علی شیر نوائی بہت مشہور ہیں۔ ان میں پہلی نیو یارک کے اور دوسری پیرس کے عجائب گھروں میں ہیں۔ بہزاد کی ایک اور مصور کی ہوئی کتاب ظفر نامہ (تیمور کی حیات) ہے جو اس نے 1490ء میں ہرات میں بنائی تھی۔ یہ جان ہاپکنس یونیورسٹی بالٹی مور میں موجود ہے۔

چودھویں صدی عیسوی کا ایک اہم کارنامہ شاہ نامہ ہے جو 1320ء اور 1360ء کے درمیان تیار کی گئی تھی۔ دنیا کے مختلف عجائب گھروں میں اس کی 56 تصویریں موجود ہیں جن کی تیاری میں معلوم ہوتا ہے کہ کئی مصوروں نے حصہ لیا لیکن پیچیدگیوں اور فرق کے باوجود لاجواب ہیں۔ اس دور کے مصوروں میں جنید، سلطان محمد وغیرہ کے نام قابل ذکر ہیں۔

سولھویں اور سترھویں صدی میں مصوروں کو پہلی مرتبہ تاریخی اسٹائل کا احساس ہوا۔ ماضی کے نادر نمونے جمع کیے گئے۔ ان کی نقلیں تیار کی گئیں اور اپنے فن میں ان سے استفادہ کی کوشش کی گئی۔ صفوی عہد میں مصوری کے تین نمایاں مکتب ابھر چکے تھے۔ ان میں ایک کے تحت جامی هفت اورنگ (1556ء–1568) اور شاہ نامہ (1537ء) جیسے کارنامے انجام پائے۔ سلطان محمد، شیخ زادہ، میر سید علی، محمود مصور کا اس مکتب سے تعلق تھا۔ اس پورے مکتب کی اپنے رنگ میں یہ کوشش رہتی کہ تصویر کی مجموعی حیثیت اور تفصیلات میں توازن پیدا کیا جائے۔ دوسرے مکتب میں بھی رنگوں کے انتخاب اور تفصیلات پر توجہ کی جاتی تھی اور تصویر کے ہر جزو کو ابھارنے پر زور دیا جاتا تھا۔ اس مکتب میں آقا رضا اور رضا عباسی بہت مشہور ہیں۔ ان دونوں مکتبوں میں افراد کی بہت حسین تصویر کشی کی جاتی تھی۔ بعض وقت انھیں طنزیہ رنگ بھی دیا جاتا تھا۔ عہد صفوی کا تیسرا مکتب روزمرہ کی معمولی اور چھوٹی چھوٹی باتوں کو اپنے فن میں پیش کرنے کی کوشش کرتا تھا۔ مثلاً ایک دھوبن یا درزی یا کسی جانور کی تصویر بنانے میں انھیں زیادہ دلچسپی تھی۔ انھوں نے اپنی تصویروں میں صفوی سماج کے زوال کو پیش کیا ہے۔ مغلیہ فن ایران اور تیموری فن سے گہرا تعلق ہے اور دوسری طرف ہندی مصوری ہے۔ اس لیے اسے خاص اسلامی فن کا نام دینا مشکل ہے۔ میناتوری فن غیر عرب اسلامی ملکوں کے علاوہ فاطمی دور حکومت میں بھی مقبولیت حاصل کی تھی۔ اس پر عام عربی اور بحیرہ روم کے فن مصوری کا اثر تھا۔ اس دور کی مصور کتابیں بہت کم باقی رہ گئی ہیں۔ مملوک حکمرانوں کے دور میں فنون لطیفہ نے تکنیکی طور پر بڑی ترقی کی۔ اس عہد کی بہت ساری مصور کتابوں مثلاً مقامات (1334ء کے مخطوطے) سے پتا چلتا ہے کہ انھیں سجاوٹ اور تزئین کا بڑا شوق تھا اور اس دور کے فن کار سنہرے پس منظر میں رحموں کا استعمال بڑی چابک دستی سے کرتے تھے۔

انیسویں صدی عیسوی میں ترکی کی خلافت عثمانیہ کا یورپ کے ساتھ ربط پیدا ہو گیا تھا، عثمانی فنکار یورپ کے ہر قسم کے فنون کی نقلیں کرتے اور اس کے چربے اتارتے لیکن ان کا مصوری میں اپنا کوئی اسٹائل ترقی نہیں پا سکا اور اور نہ کوئی اعلیٰ شاہکار سامنے آیا۔ بیسویں صدی عیسوی میں تقریباً تمام اسلامی ممالک زوال پزیر ہو چکے تھے یا راست مغربی طاقتوں کے تحت آ چکے تھے۔ اس دور میں سوائے مغربی مكاتبِ فن کی نقالی کے ان کا کوئی اپنا فن ترقی نہیں پا سکا۔ البتہ پچھلے چند سال میں چھوٹے اور بڑے پیمانے پر نئی نئی کوششیں شروع ہوئی ہیں۔

 حوالہ جات 

زمرہ:مصغر تصویر سازی
زمرہ:منقش و منور مخطوطات